पुणे में हुए इस मैच में डेक्कन चार्जर्स ने पुणे वॉरियर्स इंडिया को 18 रनों से पराजित कर दिया.डेक्कन चार्जर्स ने पहले बल्लेबाज़ी करते हुए 178 रनों का लक्ष्य दिया था. लेकिन पुणे वॉरियर्स इंडिया निर्धारित 20 ओवरों में सात विकेट के नुकसान पर 159 रन ही बना सकी.डेक्कन चार्जर्स टीम को इस सत्र में पहली जीत मिली. डेक्कन चार्जर्स ने अब तक सात मैच खेले हैं जिनमें से उसे पांच में हार मिली है और एक में जीत.उसका एक मैच बारिश के कारण रद्द हो गया था और इसकी वजह से उसे एक अंक मिला था. अब डेक्कन चार्जर्स तीन अंक लेकर नौ टीमों की तालिका में सबसे निचले स्थान पर है.पुणे वॉरियर्स ने अब तक नौ मैच खेले हैं जिनमें से उसे चार में जीत और पांच में हार मिली है. वह आठ अंक लेकर बेहतर नेट रन-रेट के आधार पर अंक तालिका में छठवें स्थान पर है.वॉरियर्स की ओर से रॉबिन उथप्पा ने सबसे अधिक 29 रन बनाए जबकि स्टीव स्मिथ ने 26 रनों की पारी खेली.कप्तान सौरव गांगुली ने 23 और ओपनर मनीष पांडेय ने 21 रनों का योगदान दिया.जेसी राइडर का बल्ला आज नहीं चल सका. जब टीम का स्कोर 15 रन था तो वे कैच आउट हो गए. उन्होंने छह गेंदों पर एक चौके की मदद से आठ रन बनाए.थेरॉन और आशीष रेड्डी को दो-दो विकेट मिले. अंकित शर्मा और मनप्रीत गोनी को एक-एक विकेट मिले.टॉस जीतकर पहले बल्लेबाजी करते हुए डेक्कन चार्जर्स टीम ने निर्धारित 20 ओवरों में चार विकेट के नुकसान पर 177 रन बनाए.डेक्कन चार्जर्स की ओर से कैमरन व्हाइट ने सर्वाधिक 78 रन बटोरे.पार्थिव पटेल और शिखर धवन ने टीम को अच्छी शुरुआत दी और दोनों ने लगभग 10 रन प्रति ओवर की औसत से पहले विकेट के लिए 39 रनों की साझेदारी की.चौथे ओवर की आखिरी गेंद पर धवन के रूप में डेक्कन चार्जर्स का पहला विकेट गिरा.छठवें ओवर में पटेल भी आउट हो गए. उस समय टीम का कुल योग 50 रन था.इसके बाद रन गति धीमी हो गई. व्हाइट ने कप्तान कुमार संगकारा के साथ मिलकर तीसरे विकेट के लिए 33 रनों की साझेदारी की.83 के कुल योग पर संगकारा आउट हुए. इस साझेदारी के टूटने के बाद ज्यॉ पाल ड्यूमिनी ने व्हाइट के साथ मोर्चा संभाला और चौथे विकेट के लिए 75 रनों की साझेदारी की. व्हाइट ने महज 46 गेंदों पर 78 रनों की पारी खेली.